
Premiera filmului „Salvation” are loc la Festivalul Internațional de Film de la Toronto

Salvation (regia Tom Nicoll) a fost selectat la cea de-a 51-a ediție a Festivalului Internațional de Film de la Toronto (TIFF), în programul Discovery dedicat noilor voci ale cinematografiei internaționale. Prezența la TIFF, unul dintre cele mai importante evenimente cinematografice internaționale, a designerului de sunet Marian Bălan pentru premiera mondială a filmului Salvation este sprijinită de Institutul Cultural Român. Din echipa de realizatori mai fac parte Raluca Petre (montaj) și Alex Grigoraș (imagine). Participarea echipei la Festivalul Internațional de Film de la Toronto (10–20 septembrie 2026), reprezintă o importantă oportunitate de afirmare profesională și artistică, precum și de conectare la circuitul cinematografic internațional. Selecția în programul Discovery oferă cineaștilor aflați la început de drum vizibilitate în fața publicului, a presei și a profesioniștilor din industria filmului.
Realizat ca proiect independent al Lane Films, cu sprijinul Creative Scotland, în mare parte din resurse proprii, Salvation marchează debutul în lungmetraj al lui Tom Nicoll și va fi proiectat la Scotiabank Theatre Toronto în zilele de 11, 12, 13 și 18 septembrie 2026. Lungmetrajul a fost prezentat la Cannes în selecția Great 8 Showcase prezentată de British Film Institute și British Council. Din distribuție fac parte Liam Harkins, Stephen McMillan, Kathleen McDermott și Conor McCarron.
Acțiunea filmului Salvation se desfășoară într-un oraș postindustrial din Scoția și îl urmărește pe Danny, un tânăr care încearcă să își construiască o carieră de mentor motivațional în mediul online. Împovărat de datoriile acumulate după eșecul afacerii sale, acesta recurge la soluții tot mai riscante. Îmbinând tensiunea cu umorul negru, filmul explorează cultura influencerilor motivaționali și nevoia de sens a tinerilor atrași de promisiunea succesului rapid. Rezultatul este un portret lucid, tandru și empatic al unor tineri aflați în derivă.

